РЕШЕНИЕ 2012/212/ОВППС НА СЪВЕТА
от 23 април 2012 година
за изменение на Решение 2010/639/ОВППС относно ограничителни мерки срещу Беларус
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 29 от него,
като има предвид, че:
(1)
На 25 октомври 2010 г. Съветът прие Решение 2010/639/ОВППС (1).
(2)
Необходимо е в Решение 2010/639/ОВППС да се включи дерогация от замразяването на активи, за да се гарантира, че могат да се освобождават или предоставят финансови средства или икономически ресурси за служебните цели на дипломатически мисии или консулски служби, или на международни организации, които се ползват с имунитети в съответствие с международното право.
(3)
Решение 2010/639/ОВППС следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
В член 3, параграф 1 от Решение 2010/639/ОВППС се добавя следната буква:
„д)
са платими по или от банкова сметка на дипломатическа мисия или консулска служба, или на международна организация, ползваща се с имунитети в съответствие с международното право, доколкото тези плащания са предназначени за служебните цели на дипломатическата мисия или консулската служба, или на международната организация.“
Член 2
Настоящото решение влиза в сила в деня на приемането му.
Съставено в Люксембург на 23 април 2012 година.